Andreas (Apostel)

Andreas (Greeksch: Ανδρέας, Andreas, "de Mannliche, de Modige") is en Jünger vun Johannes den Döper ween. Na den siene Exekutschoon is he en Apostel vun Jesus vun Nazaret wurrn, just so, as sien Broer Simon.Johannes 1,40 f He warrt as de Grünner un eerste Bischop vun de Karken vun Byzanz ankeken. Vundeswegen warrt he ok ankeken as Schutzheiligen vun dat Ökumeensche Patriarchat vun Konstantinopel.

 Leven 
Boren is he in BethsaidaJohannes 1,44. Just, as sien Broer weer he Fischer vun BeroopMarkus 1,16 An dat Enn vun sien Leven schall Andreas as Merteler sturven sien in de Gemarken vun Achaia an en diagonal Krüüz. Vundeswegen warrt düsse Soort Krüüz bit up den hüdigen Dag Andreaskrüüz nömmt. De Traditschoon mellt, dat he nich an just so en Krüüz starven woll, as Jesus sülms. Andreas schall begraven wurrn ween in de Stadt Patras in Grekenland. Dor warrt he noch hüdigendags bannig verehrt. De Patriarch vun Konstantinopel warrt as de Nafolger vun Andreas ankeken, just so, as de Bischop vun Rom as Nafolger vun Petrus gellen deit. De Patriarch vun Konstantinopel warrt as de bedüdenste Bischop vun de weltwiede Gemeenschop vun de Orthodoxe Karken ankeken. Vundeswegen warrt he Ökumeensch Partriarch nömmt. Ökumene kummt vun dat greeksche Woort for de bewohnte Welt.

 Verehren 
De Naamdag vun düssen Hilligen is an'n 30. November. Düsse Dag is ok en Markeldag, wo düsse Weerspröök bi tohören deit:
Wenn Sankt-Andrees unner Snee sik mutt bücken, schall dat tokamen Johr keen Koorn glücken.Website over volksweerkunde van D. Jansma.
Andreas is de Schutzheilige vun Russland, Schottland, Spanien, Grekenland, Sizilien, Nedderöösterriek, Burgund, Achaia, Neapel, Ravenna, Brescia, Amalfi, Mantua, Pesaro, Avranches, Bordeaux, Wemeldinge, Aartrijke, Brügge, Patras, Berchtesgaden, Bruunswiek, Hattem, Hartogdom Holsteen, Lampertsheim, Luxemborg, Minnen, Plymouth, dat Bisdom Konstantinopel, dat Bisdom Grand Rapids, den Schottschen Orden vun de Diessel un denn ok noch vun de Fischers, de Fischhökers, de Singers, de Spinners, de Seilers un de Steenhauers. He warrt anropen gegen Jicht, Stieven Nacken, Krämpe un Dysenterie, bovento noch for Hochtiedsglück un Kinnersegen.

 De Orden vun Sankt Andreas 
De Orden vun Sankt Andreas in Russland un in Barbados un de Schottsche Orden vun de Diessel bruukt sien Naam, dat Andreaskrüüz oder sien Bild. De Russ’sche Federatschoon hett as hööchst Ehrenteken den „Orden vun Sankt Andreas Protocletos“ inricht'. Protocletos is Greeksch un bedutt eerstberopen.

Belege

 Weblenken 

Kategorie:Apostel
Kategorie:Merteler
Kategorie:Mann
Kategorie:Person ut de Bibel
Kategorie:Storven in dat 1. Johrhunnert